**4.18 Det beste biogassanlegget finner vi i kumagen!**

Norge skal være en forkjemper for klima i verden. Ved å erstatte fossilt drivstoff med biodrivstoff kan vi kutte klimautslippene drastisk. Biodrivstoff framstilles av biomasse, det vil si at det kan utvinnes av alt naturlig materiale som er nedbrytbart. Ved å erstatte fossile drivstoffer med noe som gir klimanøytrale utslipp, vil dette redusere økningen av CO2 i atmosfæren.

**Konvensjonelle biodrivstoffer** fremstilles av råstoff som også kan brukes til å produsere mat eller dyrefôr.

**Avanserte biodrivstoff** framstilles av avfall og rester fra næringsmiddelindustrien, landbruk eller skogbruk og kommer ikke fra råstoff som kan utnyttes som mat eller dyrefôr.

Biogass er en type biodrivstoff. Ved å gjære kumøkk og annen biomasse kan man framstille biogass. I tillegg vil denne gjæringen drepe ugressfrø, noe bonden vil ha svært stor nytte av. I denne prosessen er man ute etter metangassen i møkka. Møkka fra 20 storfe kan gjøres om til biodrivstoff som tilsvarer 67 000 km eller en og en halv gang rundt jorda med bil.

**Nordland Senterparti vil at:**

* Det i større grad skal stimuleres til forskning innen klimavennlig produksjon av biogass.
* Vi skal satse på avansert biogass for å skåne det konvensjonelle biodrivstoffet som skal brukes til mat eller dyrefôr.
* Biodrivstoff skal kunne erstatte bensin, diesel og naturgasser i framtiden.